Op voetspoor hiervan loop die mosie wat gister in die Parlement aanvaar is dat art. 25 van die Grondwet gewysig moet word ten einde onteiening sonder vergoeding “moontlik” te maak. Sodoende betree die ANC en hul meelopers die teater van die absurde en maak ŉ bespotting van SA as klugregstaat voor die oë van al die egte demokrasieë in die wêreld.
Die Geloftevolk Koördineringskomitee (GKK) het in samewerking met die Assosiasie en Koalisie vir die Herstel van die Boererepublieke (AKHBR) as regspersoon 'n aansoek by die Kaapstadse hooggeregshof ingedien om die regsgeldigheid te betwis van die besluit van die Parlement op 27 Februarie 2018 oor grondonteiening sonder vergoeding en wysiging van die Grondwet. Kennisgewing van die hofaansoek is deur die balju beteken op die Parlement en in ontvangs geneem. Die respondente is die voorsitters van onderskeidelik die Nasionale Vergadering, die Gesamentlike Grondwetlike Hersieningskomitee en die Nasionale Raad van Provinsies.